*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 16ης Δεκεμβρίου 1986

για την τροποποίηση της απόφασης 85/594/ΕΟΚ που επιτρέπει στην Ελλάδα να λάβει ορισμένα μέτρα διασφάλισης δυνάμει του άρθρου 108 παράγραφος 3 της συνθήκης ΕΟΚ

(Το κείμενο στην ελληνική γλώσσα είναι το μόνο αυθεντικό)

(86/614/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 108 παράγραφος 3,

Εκτιμώντας:

ότι η ελληνική οικονομία εμφάνισε σημαντική επιδείνωση του ισοζυγίου τρεχουσών πληρωμών της, ιδίως από τις αρχές του 1985·

ότι τα διάφορα μέτρα που έλαβε η εληνική κυβέρνηση σαν τμήμα του προγράμματός της για σταθεροποίηση της οικονομίας άρχισαν να παρουσιάζουν τα προβλεφθέντα αποτελέσματά τους, αλλά το πρόγραμμα αυτό δεν έχει ακόμη ολοκληρωθεί ούτε έχει ακόμη επιτύχει πλήρως τους στόχους του·

ότι, στις 30 Οκτωβρίου 1985, η Επιτροπή, αφού εξέτασε την κατάσταση της ελληνική οικονομίας βάσει του άρθρου 108 παράγραφος 1 της συνθήκης και τα μέτρα που είχαν ήδη ληφθεί από την Ελλάδα σύμφωνα με το άρθρο 104 της συνθήκης, απηύθυνε σύσταση στο εν λόγω κράτος μέλος δυνάμει του άρθρου 108 παράγραφος 1 της συνθήκης·

ότι, δεδομένου του μεγέθους των δυσχερειών αυτών στην Ελλάδα και της βίας να ληφθούν τα απαιτούμενα μέτρα για την αντιμετώπιση της καταστάσεως αυτής, ούτε τα μέτρα που συστάθηκαν στην Ελλάδα βάσει του άρθρου 108 παράγραφος 1 ούτε η ενίσχυση που χορηγήθηκε από την Επιτροπή δεν αποδείχθηκαν επαρκή, στο μέτρο που βραχυπρόθεσμα δεν ήταν πλήρως αποτελεσματικά και δεν αρκούσαν για να εξασφαλισθεί η ταχύρρυθμη αποκατάσταση του ελληνικού ισοζυγίου πληρωμών·

ότι η Επιτροπή δεν συνέστησε στο Συμβούλιο την παροχή αμοιβαίας

ότι η Επιτροπή, σύμφωνα με το άρθρο 108 παράγραφος 3 της συνθήκης, επέτρεψε κατά συνέπεια με την απόφαση 85/594/ΕΟΚ (1) την εφαρμογή των κατάλληλων προστατευτικών μέτρων·

ότι, βάσει του άρθρου 7 της απόφασης 85/594/ΕΟΚ, επετράπη στην Ελλάδα να συνεχίσει να χορηγεί μέχρι τις 31 Δεκεμβρίου 1986, τις εξαγωγικές ενισχύσεις που προβλέπονται από την απόφαση αριθ. 1574/70 της Ελληνικής Νομισματικής Επιτροπής, όπως τροποποιήθηκε από την απόφαση αριθ. 350/82, με την οποία προβλέπεται η καταβολή ενισχύσεων στις εξαγωγικές επιχειρήσεις με βάση την προστιθέμενη αξία στην εξαγωγή·

ότι η βελτίωση της κατάστασης της ελληνικής οικονομίας δικαιολογεί μείωση του επιπέδου των εξαγωγικών επιδοτήσεων, αλλά η βελτίωση αυτή δεν είναι τέτοια που να επιτρέπει την άμεση κατάργησή τους, αλλά τη βαθμιαία εξάλειψή τους στη διάρκεια χρονικού διαστήματος ανάλογου με την αναμενόμενη περαιτέρω βελτίωση της κατάστασης της ελληνικής οικονομίας·

ότι η λειτουργία του εν λόγω συστήματος εξαγωγικών επιδοτήσεων πρέπει να εξετάζεται όχι μόνο στο πλαίσιο της γενικότερης λειτουργίας του αλλά επίσης ως προς την τομεακή εφαρμογή του και τις επιπτώσεις της εφαρμογής αυτής για τα άλλα κράτη μέλη·

ότι, δυνάμει του άρθρου 9 παράγραφος 3 της απόφασης 85/594/ΕΟΚ, η Επιτροπή επεφύλαξε για τον εαυτό της το δικαίωμα να τροποποιήσει ή να καταργήσει, εν όλω ή εν μέρει, την απόφαση αυτή μετά από διαβούλευση με το ενδιαφερόμενο κράτος μέλος, ιδίως εφόσον διαπιστώσει ότι έχουν μεταβληθεί οι συνθήκες που οδήγησαν στην έκδοσή της ή ότι οι επιπτώσεις της είναι περισσότερο, από το αναγκαίο μέτρο για να επιτευχθούν οι στόχοι της, περιοριστικές,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την παρούσα απόφαση, η Ελλάδα οφείλει να εξαλείψει βαθμιαία τις εξαγωγικές της ενισχύσεις που χορηγούνται βάσει της απόφασης αριθ. 1574/70 της Ελληνικής Νομισματικής Επιτροπής, όπως τροποποιήθηκε από την απόφαση αριθ. 350/82, σε τέσσερα ίσα στάδια που θα αρχίζουν την 1η Ιανουαρίου 1987, την 1η Ιανουαρίου 1988, την 1η Ιανουαρίου 1989 και την 1η Ιανουαρίου 1990. Η εν λόγω βαθμιαία εξάλειψη θα εφαρμοστεί ως εξής. Ο αριθμός που προκύπτει από τη σημερινή εφαρμογή του χρησιμοποιούμενου τύπου για τον υπολογισμό της οφειλόμενης επιστροφής βάσει των αποφάσεων αριθ. 1574/70 και αριθ. 350/82 της Νομισματικής Επιτροπής, ή στις περιπτώσεις που εφαρμόζεται σταθερός συντελεστής, θα μειωθεί κατά 40 % ενόψει των επιπτώσεων από τη θέσπιση του ΦΠΑ. Το υπόλοιπο του εν λόγω αριθμού, (60 % του συντελεστή που σήμερα καταβάλλεται) πρόκειται στη συνέχεια να εξαλειφθεί σε τέσσερα ίσα στάδια, ποσοστού το καθένα 25 % του εν λόγω αριθμού στις προαναφερόμενες ημερομηνίες.

Άρθρο 2

Η ελληνική κυβέρνηση οφείλει να υποβάλλει εντός τεσσάρων εβδομάδων από του τέλους της σχετικής περιόδου, ήτοι μέχρι τις 30 Ιουνίου και τις 31 Δεκεμβρίου κάθε έτους, εξαμηνιαίες εκθέσεις σχετικά με τη χορήγηση των εξαγωγικών ενισχύσεων, κατανεμημένων ανάλογα με τον αριθμό των συναλλαγών, των οποίων να εμφαίνουν την αξία και τη χορηγηθείσα ενίσχυση, κατά τομέα, ώστε να είναι σε θέση η Επιτροπή να προβαίνει σε εξαμηνιαίες διαδικασίες ελέγχου για να εξασφαλιστεί η σωστή εφαρμογή της παρούσας απόφασης.

Η Επιτροπή επιφυλάσσεται να ζητεί οποτεδήποτε από την ελληνική κυβέρνηση να υποβάλει, και η ελληνική κυβέρνηση να ενεργεί ώστε να παρέχει εντός δύο εβδομάδων από της υποβολής του αιτήματος αυτού, το σχετικό χρησιμοποιούμενο τύπο για τον υπολογισμό της ενίσχυσης που δόθηκε σε οποιαδήποτε συγκεκριμένη περίπτωση εξαγωγικής πράξεως, και ο οποίος χρειάζεται στην Επιτροπή για να ελέγξει την εφαρμογή της παρούσας απόφασης.

Άρθρο 3

Στην περίπτωση που από τα στοιχεία που υποβλήθηκαν στην Επιτροπή, μετά από εξέτασή τους και διαβούλευση με τα ενδιαφερόμενα μέρη, αποδεικνύεται ότι η χορήγηση των εξαγωγικών ενισχύσεων σε οποιοδήποτε συγκεκριμένο τομέα προκαλεί ή απειλεί να προκαλέσει μεταβολές μείζονος σημασίας στις συνήθεις εμπορικές ροές και ότι οι μεταβολές αυτές προκαλούν ή απειλούν να προκαλέσουν σοβαρή υλική ζημία σε υφιστάμενο σε άλλα κράτη μέλη βιομηχανικό κλάδο, σε βαθμό αντίθετο προς το κοινό συμφέρον, η Επιτροπή θα τροποποιήσει την παρούσα απόφαση έτσι ώστε να μειώνεται ή να αποκλείεται κάθε ενίσχυση στον εν λόγω τομέα.

Άρθρο 4

Η παρούσα απόφαση απευθύνεται στην Ελληνική Δημοκρατία.

Βρυξέλλες, 16 Δεκεμβρίου 1986.

Για την Επιτροπή

Peter SUTHERLAND

Μέλος της Επιτροπής

(1) ΕΕ αριθ. L 373 της 31. 12. 1985, σ. 9.